DA Den Europæiske Unions Tidende C 241/6

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 241/05)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»DRNIŠKI PRŠUT«

EU-nr.: HR-PGI-0005-01212-13-13.3.2014

BOB ( ) BGB ( X )

1. Betegnelse

»Drniški pršut«

2. Medlemsstat eller tredjeland

Kroatien

3. Beskrivelse af landbrugsproduktet eller fødevaren

3.1. Produkttype

Kategori 1.2. Kødprodukter (opvarmet, saltet, røget m.m.)

3.2. Beskrivelse af produktet med betegnelsen i punkt 1

»Drniški pršut« er en skinke, som er blevet saltet med groft havsalt, presset, koldrøget og tørret, hvilket har taget mindst 12 måneder i alt. Skinkens udseende er kendetegnet ved, at skinkebenet og skanken samt huden og fedtet på indersiden af skinken er fjernet, samt ved en jævnt afrundet form. Skinkens overflade må ikke vise tegn på skader, men resterne af et tyndt lag skimmel vil muligvis kunne ses på overfladen. I skiver er den karakteriseret ved en ensartet, intens rubinrød farve (bortset fra det hvide fedt) og ved en kraftig duft af modent, let røget, tørret svinekød. Den typiske tørringsgrad giver skinken dens fremragende struktur og gør den let at skære og let at tygge, hvilket betyder, at bidder hurtigt kan synkes på grund af skinkens saftighed og smag. Skinken har en kraftig, sødlig smag og er en anelse salt. Dens behageligt salte og let søde duft og smag minder om den typiske aroma af skinke, men uden at den efterlader nogen syrlig, bitter eller harsk eftersmag.

Ved salg af »Drniški pršut« skal den have en vægt på mindst 6,5 kg, et vandindhold i kødet på højst 40 %, et saltindhold (NaCl) på højst 7,0 % og en vandaktivitet (aw) på under 0,90.

3.3. Foder (kun for produkter af animalsk oprindelse) og råvarer (kun for forarbejdede produkter)

»Drniški pršut« fremstilles udelukkende af ferske skinker (bagben fra svin), der bortset fra at blive lagt på køl ved en temperatur på mellem – 1 °C og + 4 °C ikke må konserveres på nogen andre måder, herunder nedfrysning. Kun ferske skinker, som er mikrobiologisk egnede, må anvendes. Kød af forringet kvalitet, kød, der er lyst, blødt og svedende, eller kød, der er meget mørkt, sejt og tørt, må ikke anvendes.

Ved produktionen af »Drniški pršut« afpudses skinken ved at fjerne skanken, korsbenet, skinkebenet og halehvirvlerne, mens lårbenet, skinnebenet og lægbenet med knæskallen efterlades, og det samme gør den indgroede del af sædebenet og, afhængigt af hvor højt der skæres for at fjerne skanken, resterne af fodrodsknoglerne. Skinker, der er afpudset til saltning, har fået fjernet noget af huden og fedtet på indersiden op til knæleddet samt noget af musklen, der fjernes i en halvcirkel sammen med og i samme dybde som fedtet, med det resultat, at undersiden af skinken er mellem 5 cm og 8 cm fra lårbenshovedet. Den afpudsede skinke må ikke have skader, hæmatomer, ujævnheder eller dele, der stikker ud. Skinken skal saltes mellem to og fire dage efter slagtningen.

Den afpudsede skinke skal veje mindst 11 kg inden saltning.

3.4. Specifikke etaper af produktionen, som skal finde sted i det afgrænsede geografiske område

Alle etaper af produktionen af »Drniški pršut« skal finde sted i det geografiske område, der er nævnt i punkt 4. Produktionsprocessen omfatter tørsaltning, presning, skylning, røgning, lufttørring og modning.

3.5. Særlige regler vedrørende udskæring, rivning eller emballering osv. af det produkt, som den registrerede betegnelse henviser til

»Drniški pršut« kan sælges hel, skiveskåret eller skåret ud i stykker af forskellig form. Skinkestykker og skiveskåret skinke sælges i vakuumpakninger af varierende form, størrelse og vægt.

3.6. Specifikke regler for mærkning af det produkt, som den registrerede betegnelse henviser til

Ved afslutningen af produktionsprocessen vil en »Drniški pršut«, der opfylder alle de krav, som er fastlagt i varespecifikationen, blive brændemærket på sværen med varemærket for »Drniški pršut«. Inden den sælges, mærkes den også med det fælles logo for »Drniški pršut«.

Hvis produktet udbenes og skæres ud i stykker eller skiver, skal alle pakker, der sælges, være forsynet med det fælles logo for »Drniški pršut«.

Designet af varemærket og det fælles logo for »Drniški pršut« er fastsat i varespecifikationen. Alle brugere, som anvender betegnelsen og sælger produkter, der overholder varespecifikationen, har ret til at anvende varemærket og det fælles logo for »Drniški pršut« på lige vilkår. Designet af varemærket og det fælles logo for »Drniški pršut« er vist i figur 1 og 2.

Figur 1 varemærke for »Drniški pršut« Figur 2 fælles logo for »Drniški pršut«

4. Præcis afgrænsning af det geografiske område

Produktionsområdet for »Drniški pršut« ligger i regionen Šibenik-Knin inden for de administrative grænser af byen Drniš og de omkringliggende kommuner Promina, Ružić, Unešić og Biskupija.

5. Tilknytning til det geografiske område

»Drniški pršut« fremstilles i et geografisk område med et særligt mikroklima. På trods af at det ligger tæt på havet (20-30 km i en lige linje), besidder området en række af de karakteristika, der kendetegner et modificeret middelhavsklima. Samlet set er klimaet hovedsagelig submediterrant med varme somre (kendetegnet ved stegende hede og tørke) og milde vintre, hvor det kun sjældent sner. De vinde, der hyppigt blæser fra øst, sydøst og nordøst, har stor indvirkning på klimaet i hele området, da det i gennemsnit blæser fra disse retninger næsten 65 % af året. Om vinteren blæser det meget, hvilket giver en tør og kølig luft, der er god at tørre kød i. Særlig vigtigt i denne forbindelse er den vekslen, der sker mellem den dominerende bora, som er en tør, kold, nordøstlig vind, der blæser fra Dinara-bjerget og de omkringliggende bjerge ud mod havet, og siroccoen (eller jugoen), som er en sydøstlig vind, der bringer varme og fugtighed ind fra havet. Takket være den vekslen, der sker mellem boraen og siroccoen, samt det nærliggende Adriaterhav er temperaturerne ikke ekstremt lave om vinteren, samtidig med at luften tørres og afkøles af de vinde, der hyppigt blæser fra bjergene, hvilket naturligt beskytter kødet mod at blive dårligt. Denne beskyttelse er afgørende, især i de indledende etaper af produktionen af »Drniški pršut«, hvor skinkerne tørsaltes og tørres. Som følge heraf er der mellem december og februar, hvor den relative luftfugtighed ligger mellem 76 % og 78 %, en gennemsnitlig lufttemperatur på mellem 3,7 °C og 5 °C i området omkring Drniš, hvilket skaber de kølige og tørre vejrforhold, der kræves til sikker konservering af »Drniški pršut« gennem tørsaltning og tørring. Den høje temperatur og fugtighed samt den tørre og kølige vind er gunstig for produktionen af »Drniški pršut«, som begynder på netop denne tid af året.

Det, der gør »Drniški pršut« unik, er dens særlige egenskaber, såsom dens knap så salte smag, dens milde aroma af røg og dens tørringsgrad, som alle skyldes den traditionelle fremstillingsmetode og tilpasningen til det lokale klima. Desuden har skinken i mange år haft et godt ry og en stor betydning både på det nationale og det internationale marked.

»Drniški pršut« fremstilles udelukkende ved tørsaltning med groft havsalt uden brug af andre tilsætningsstoffer. Skinkerne saltes med den fastsatte mængde salt, idet alt »urent« salt fjernes, hvorefter de skylles, hvilket giver »Drniški pršut« en mindre salt og let sødlig smag (ifølge resultatet af kemiske analyser, der blev foretaget på det landbrugsvidenskabelige fakultet ved Universitetet i Zagreb i 2008, overstiger saltindholdet i det endelige produkt således ikke 7 %). Fremstillingen af »Drniški pršut« omfatter desuden en særlig røgemetode. Røgningen udføres med tørt enebærtræ (Juniperus communis), mandeltræ og -skaller (Amygdalus communis) og tørre gule evighedsblomster (Helichrysum arenarium) samt bøg (Fagus sylvatica) og avnbøg (Carpinus betulus), hvilket giver røgen en særlig aroma. Materialet brænder langsomt, og skinkerne røges let med god luftcirkulation. Som følge heraf er den karakteristiske aroma af røg i den modne skinke altid lettere fremtrædende, men aldrig så meget, at den skjuler aromaen af modent kød. På grund af den lange tørrings- og modningsperiode på 12 måneder eller mere, hvor skinken gradvis mister vand, og hvor dens indhold af protein og fedt gennemgår spontane kemiske og enzymatiske ændringer, er »Drniški pršut« kendetegnet ved at være noget mere dehydreret end andre skinker (med et vandindhold på op til 40 % i det endelige produkt ifølge »Drniški pršut« — osobine sirovine i finalnog proizvoda, Protokol over det 44. kroatiske og 4. internationale symposium om agronomi, Opatija, 2009, s. 221-222), men er samtidig behageligt blød som følge af den lange fremstillingsperiode og de tilknyttede kemiske og enzymatiske ændringer, der har en positiv indvirkning på skinkens struktur. En tilstrækkeligt lang modningsperiode er også afgørende for dannelsen af skinkens rubinrøde farve og for dens langvarige eftersmag.

Den lave lufttemperatur, der naturligt beskytter kødet mod at blive dårligt i løbet af vinteren, betyder, at skinkeproducenterne i Drniš kan anvende en begrænset mængde salt til saltningen. Røgningen med bøg, avnbøg, tørt enebærtræ, mandeltræ og -skaller samt tørre gule evighedsblomster foregår stadig med håndkraft, og skinkerne røges normalt, når vejret er varmt og fugtigt, hvorefter de blot lufttørres en smule, når boraen blæser fra nordøst. Nænsom saltning og røgning samt naturlig tørring og modning i mindst et år er afgørende for at give »Drniški pršut« dens karakteristiske farve, struktur, duft og smag. Den omhu, som udvises af skinkeproducenterne i Drniš, samt deres viden, erfaring og kendskab til de lokale vejrforhold har altid været uundværlig for den traditionelle fremstilling af »Drniški pršut« samt for skinkens velkendte kvalitet.

Tilknytningen mellem »Drniški pršut« og det geografiske område skyldes den lange tradition for fremstilling af skinke i Drniš-regionen og det gode ry, som skinken har, samt det gunstige klima og lokalbefolkningens viden og færdigheder. Traditionen for fremstilling af skinke er opstået ved, at adskillige generationer af lokale har gjort god brug af de gunstige klimaforhold, og både byen Drniš og det omkringliggende område har længe været berømt for skinke. Takket være sin kvalitet har »Drniški pršut« altid haft et særligt ry blandt de skinker, der fremstilles i dens hjemland, hvilket fremgår af en avisartikel fra 1978 med titlen »Unikati drniške pršutoteke« (Unikke produkter fra skinkebutikken i Drniš) (Nedjeljna Dalmacija, 15.4.1978), og det faktum, at den blev serveret ved Det Forenede Kongeriges hof den 2. juni 1953 for at markere kroningen af Dronning Elizabeth II og igen ved de festligheder, der markerede halvtredsåret for hendes kroning (takkekort fra Buckingham Palace, 2002), vidner om den usædvanligt høje internationale anerkendelse, som skinken nyder. Indtil krigen i 1990'erne var skinke fra produktionsanlægget i Drniš det kommercielt vigtigste og mest kendte mærke af skinke på det nationale marked. »Drniški pršut« har bevaret sit gode ry helt frem til i dag og er kendt ikke blot i de lande, der udgjorde det tidligere Jugoslavien, men også andre steder.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning

http://www.mps.hr/UserDocsImages/HRANA/DRNISKI%20PRSUT/SPECIFIKACIJA%20PROIZVODA%20-%20Drniski%20pršut%20-izmjena.pdf

(1) EUT L 343 af 14.12.2012, s. 1.